Un bărbat din Bacău a murit după ce a fost lovit cu o sticlă în cap, disputa pornind de la o manea a lui Florin Salam, scrie stirileprotv.ro.

Bărbatul de 33 de ani a ținut neapărat să asculte de zece ori la rând o melodie a lui Florin Salam, într-un bar din Bacău, provocând iritarea unui alt client.

După ce s-a întors de la DJ-ul căruia îi ceruse să repete melodia ”Cap și pajură”, fanul lui Salam a fost lovit cu o sticlă în cap de un alt client.

Bărbatul a refuzat inițial internarea, chiar dacă avea probleme de echilibru, iar după trei zile a fost găsit prăbușit în casă. Când a fost dus la spital, bărbatul era deja în comă de gradul IV și a fost prea târziu pentru a mai fi salvat.

Cel care l-a lovit, un bărbat de 47 de ani, a fost arestat preventiv pentru 30 de zile. El este cercetat pentru omor și riscă 20 de ani de închisoare.